**NÁRODNÁ RADA SLOVENSKEJ REPUBLIKY**

**VIII. volebné obdobie**

Návrh

**ZÁKON**

**z ... 2020,**

**ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov**

Národná rada Slovenskej republiky sa uzniesla na tomto zákone:

Zákon Národnej rady Slovenskej republiky č. 152/1995 Z. z. o potravinách v znení zákona Národnej rady Slovenskej republiky č. 290/1996 Z. z., zákona č. 470/2000 Z. z., zákona č. 553/2001 Z. z., zákona č. 23/2002 Z. z., zákona č. 450/2002 Z. z., zákona č. 472/2003 Z. z., zákona č. 546/2004 Z. z., zákona č. 195/2007 Z. z., zákona č. 318/2009 Z. z., zákona č. 114/2010 Z. z., zákona č. 349/2011 Z. z., zákona č. 459/2012 Z. z., zákona č. 42/2013 Z. z., zákona č. 36/2014 Z. z., zákona č. 101/2014 Z. z., zákona č. 30/2015 Z. z., zákona č. 376/2016 Z. z., zákona č. 91/2019 Z. z., a zákona č. 303/2019 Z.z. sa mení a dopĺňa takto:

1. § 6b vrátane nadpisu znie:

**„§6b**

**Register potravín pre potravinový semafor na účely poskytnutia informácií a podpory predaja vyrábaných potravín**

1. Zriaďuje sa register potravín pre potravinový semafor. Register potravín pre potravinový semafor je dobrovoľný informačný systém, ktorý obsahuje informácie o  potravine a prevádzkovateľovi. Registrujúcim orgánom, správcom a prevádzkovateľom registra potravín pre potravinový semafor je ministerstvo, register je sprístupnený na webovom sídle ministerstva. Podrobnosti o registrácií, rozsahu údajov, spôsobe ich využitia a sprístupnení údajov konečnému spotrebiteľovi ustanoví všeobecne záväzný právny predpis, ktorý vydá ministerstvo.
2. Prevádzkovateľ môže potravinu registrovať v registri potravín pre potravinový semafor za účelom poskytnutia informácií pre konečného spotrebiteľa o nadštandardných vlastnostiach potraviny, podpory jej predaja a zvýšenia potravinovej sebestačnosti. Podrobnosti o kritériách a spôsobe hodnotenia a prezentácií potraviny ustanoví všeobecne záväzný právny predpis, ktorý vydá ministerstvo.

Doterajší §6b sa označuje ako §6c.“

**Čl. II.**

Tento zákon nadobúda účinnosť 1. januára 2021.